TAKKER SOLID BIL: – Det var bilen som reddet livet mitt. Ikke noe annet, konkluderer Kristian Nødtvedt. Foto: NRK

– Jeg fikk ikke tid til å tenke noe i det hele tatt. Det gikk bare sånn, sier Kristian Nødtvedt og knipser med fingrene.

Til tross for front-mot-front-kollisjonen, gikk det etter forholdene svært bra med de to involverte sjåførene, som begge var alene i hver sin bil.

– Da jeg kom ut av bilen, sto hun jeg kolliderte med og støttet seg til sin bil. Jeg tror hun var i sjokk hun også, forteller Nødtvedt.

Han forteller at folk stimlet til ulykkesstedet. Etter hvert kom også ambulanse, politi og brannvesen.

Det var BT som først omtalte ulykken.

Nødtvedt mener hans kraftige bil sparte ham for verre skader.

– Jeg regner med at farten var rundt 70–80 kilometer i timen, forteller Nødtvedt, som mener han har vært svært heldig som slapp unna med så få skader.

Var på vei til sykehuset

– Jeg var på vei til sykehuset for å besøke faren min. Nå var det han som måtte besøke meg på intensiven i stedet, humrer Nødtvedt.

Dagen etter at Kristian Nødtvedt ble skrevet ut fra sykehuset, kom han på kameraet han hadde montert i bilen.

Det nylig innkjøpte kameraet i bilen hadde fanget opp kjøreturen på riksvei 13 inn mot Voss forrige lørdag.

– Det var heftig. Det var som å oppleve det enda en gang, sier Nødtvedt.

Nå håper han videoen kan gjøre at folk blir mer forsiktig.

– Man må være oppmerksom og holde avstand når man kjører, påpeker Nødtvedt.